NH90 i Luftforsvaret

**NH90 i Luftforsvaret** omhandler Luftforsvarets anskaffelse og utfasing av helikopteret NH90 i perioden mellom kontraktinngåelse i 2002, til kontrakten ble sagt opp i 2022.

De mislykkede forsøkene å innføre at NH90 til Forsvaret ble betegnet som en skandale. I 2023 ble anskaffelsen kåret til vinner av Sløseriprisen.

## Bakgrunn og kontraktinngåelse
I 2001 vedtok Stortinget å inngå kontrakt om kjøp av 14 NH90-helikoptre fra produsenten NHIndustries.

* åtte NATO fregatthelikoptre (NFG) skulle erstatte seks Westland Lynx som hadde vært operative i Kystvakten siden 1983.
* seks NATO fregatthelikoptre skulle utplasseres på Sjøforsvarets nye fregatter i Fridtjof Nansen-klassen (ett helikopter til hver fregatt). NFG-versjonen til fregattene skulle ha utrustning for anti-ubåtkrigføring og være utstyrt med dyppesonar, sonarbøyer og Sting Ray-torpedoer.

## Norsk tilpasning
De norske NH90-ene skulle etter planen ha enkelte løsninger som ville avvike fra «standarden» for den maritime NH90-versjonen. Nærmere bestemt skulle de ha digital kartløsning, eksterne redningsflåter, forbedret ESM-system, ekstra interne drivstoff&shy;tanker, mission recorder, hjelmmontert sikte og display (HMSD).

## Forsinkelser
Forsvaret og Stortinget hadde forutsatt at det første helikopteret skulle leveres i 2005, og hele leveransen på 14 helikoptre skulle være fullført i 2008. Det første NH90-helikopteret ble imidlertid ikke levert til Norge før i 2011, og da kunne det ikke settes inn i tjeneste fordi det ikke var utviklet tilstrekkelig dokumentasjon for fartøys&shy;operasjoner. Blant annet manglet dokumentasjon vedrørende såkalte SHOLS, *ship helicopter operating limitations*, for inn- og uttraversering av helikopteret, avgang og landing på dekk og bevegelse i fartøyet med helikopteret parkert og sikret i fartøyets hangar. Dokumentasjonen ble utviklet i etterkant, og viste at NH90 i mindre grad var begrenset av sjøgang. I januar 2012 ble det første NH90-helikopteret overlevert fra Forsvarets logistikkorganisasjon til Luftforsvaret. 

Ved utgangen av 2017 var seks NH90 levert til det norske Forsvaret. Disse helikoptrene ble i hovedsak brukt til testing og utbedring av feil, samt noe operativ tjeneste. Det første NH90-fregatthelikopteret i endelig konfigurasjon ankom Norge 22. januar 2018. De resterende syv NH90 skulle etter planen leveres til Norge i perioden 2018–2020, og de seks som allerede var levert, skulle da oppgraderes til operativ konfigurasjon.  

Perioden etter 2019 var i stor grad vært preget av problemer med tilgang på reservedeler, og lav flytimetilgjengelighet som følge av dette. NH90 har ved flere anledninger vist seg å være godt egnet til bruk i redningsaksjoner over land og på havet.  

Forsvaret antok pr. januar 2020 at helikoptrene vil ha full operativ kapasitet (FOC) først i 2025.

På spørsmål i Stortingets spørretime 9. februar 2022 nevnte daværende forsvarsminister Odd Roger Enoksen at det ble vurdert om det var grunnlag for å heve kontrakten om innkjøp. Da var 13 av de 14 bestilte helikoptrene levert. De gamle Sea King-helikoptrene forble i tjeneste fram til de erstattet av SAR Queen i 2023.

## Heving av kontrakt
Forsvaret og Forsvarsdepartementet fremhevet fire årsaker til at kontrakten ble hevet: Forsinkelser, antall feil i forhold til flytimer var langt høyere enn forutsatt, tidkrevende vedlikehold, og så forsinkede leveranser at enkelte systemer er gått ut av produksjon. Helikoptrene skulle fly 3900 timer årlig, men fløy i gjennomsnitt kun 700 timer.

I juni 2022 besluttet regjeringen å heve kontrakten om innkjøp av helikoptrene, og å kreve fem milliarder kroner i tilbakebetaling fra leverandøren. Forsvaret stilte seg bak avgjørelsen. NHIndustries kalte hevingen av kontrakten «juridisk grunnløs». I 2025 ble det inngått forlik mellom partene som innebar at NHI betalte 305 millioner euro (3,55 milliarder kroner) i erstatning til Norge og overtok de leverte maskinene og tilhørende reservedeler og verktøy.

I 2024 og frem til forliket i 2025 brukte Forsvarsmateriell 75 millioner kroner på ekstern juridisk bistand i striden om NH90-helikoptrene.

## Opsjon på redningshelikoptre
Da Norge kjøpte nye helikoptre til Luftforsvaret gjennom Nordic Standard Helicopter Procurement (NSHP) Project, omfattet avtalen både kjøp av 14 NH90-helikoptre til kystvakt- og fregattjeneste, og en opsjon på 10 NH90 til bruk som rednings&shy;helikopter. Justis- og beredskaps&shy;departementets helikopterfaglige forum leverte 13. juni 2003 sin «Utredning om redningshelikoptre» med forslag til krav til nye rednings&shy;helikoptre. Etter en reforhandlingsrunde der det viste seg at NH90 ikke tilfredsstilte de kravene som departementet hadde utarbeidet med utgangspunkt i helikopterfaglig forums anbefalinger, besluttet regjeringen i 2007 å si fra seg opsjonen og starte anskaffelsesprosessen på nytt. Gjennom NAWSARH-prosjektet ble det i 2013 klart at Westland Sea King redningshelikoptrene skulle erstattes med 16 Leonardo AW101.

## Se også
* Maritim helikopterving

## Referanser